ವಿಶೇಷ ಸೇವೆ ಮತ್ತು ನುಡಿಚಿತ್ರ
ಹೊಸ ಡಿಜಿಟಲ್ ಮಾಧ್ಯಮ ನೀತಿ ಸಂಹಿತೆ ಸಾಮಾನ್ಯ ಜನರ ಕುಂದುಕೊರತೆ ನಿವಾರಣೆಗೆ ನಾಗರಿಕ ಕೇಂದ್ರಿತ ನಿಯಂತ್ರಣ ಕ್ರಮವಾಗಿದೆ- ಕೇಂದ್ರ ವಾರ್ತಾ ಮತ್ತು ಪ್ರಸಾರ ಸಚಿವಾಲಯದ ಜಂಟಿ ಕಾರ್ಯದರ್ಶಿ ಶ್ರೀ ವಿಕ್ರಂ ಸಹಾಯ್ ಹೇಳಿಕೆ
ಸಾಮಾನ್ಯ ಜನರ ಕುಂದುಕೊರತೆ ನಿವಾರಿಸಲು ಡಿಜಿಟಲ್ ಮಾಧ್ಯಮ ನೀತಿ ಸಂಹಿತೆ-2021 ಅನ್ನು ನಾಗರಿಕ ಕೇಂದ್ರಿತ ನಿಯಂತ್ರಣ ಕ್ರಮವನ್ನಾಗಿ ರೂಪಿಸಲಾಗಿದೆ ಎಂದು ಕೇಂದ್ರ ವಾರ್ತಾ ಮತ್ತು ಪ್ರಸಾರ ಸಚಿವಾಲಯದ ಜಂಟಿ ಕಾರ್ಯದರ್ಶಿ ಶ್ರೀ ವಿಕ್ರಂ ಸಹಾಯ್ ಹೇಳಿದ್ದಾರೆ. ಅವರು ಇಂದು ದಕ್ಷಿಣ ರಾಜ್ಯಗಳ ಚಲನಚಿತ್ರ ಉದ್ಯಮ, ಒಟಿಟಿ ವೇದಿಕೆಗಳು, ಡಿಜಿಟಲ್ ಸುದ್ದಿ ಪ್ರಕಟಣಾ ಸಂಸ್ಥೆಗಳು ಮತ್ತು ಶೈಕ್ಷಣಿಕ ವಲಯದ ಪ್ರತಿನಿಧಿಗಳ ಜೊತೆ ವರ್ಚುವಲ್ ಸಂವಾದ ಉದ್ದೇಶಿಸಿ ಮಾತನಾಡಿದರು.
ಡಿಜಿಟಲ್ ಮಾಧ್ಯಮ ನೀತಿ ಸಂಹಿತೆ-2021, ಭಾಗ-3ರಲ್ಲಿನ ಡಿಜಿಟಲ್ ಸುದ್ದಿ ಪ್ರಕಟಣೆ ಮತ್ತು ಒಟಿಟಿ ವೇದಿಕೆಗಳ ಕುರಿತ ನಿಯಮಗಳನ್ನು ಪ್ರಮುಖವಾಗಿ ಪ್ರಸ್ತಾಪಿಸಿದ ಶ್ರೀ ಸಹಾಯ್ ಅವರು ಡಿಜಿಟಲ್ ಮಾಧ್ಯಮ ವೇದಿಕೆಗಳಲ್ಲಿ ಸುದ್ದಿ, ಸಿನಿಮಾ ಮತ್ತು ಇತರ ವಿಷಯಗಳ ಪ್ರಸಾರದಲ್ಲಿ ಅಭೂತಪೂರ್ವ ಬೆಳವಣಿಗೆ ಕಾಣುತ್ತಿರುವುದರಿಂದ ಈ ನಿಯಮಗಳನ್ನು ರೂಪಿಸುವುದು ಅತ್ಯಗತ್ಯವಾಗಿತ್ತು ಮತ್ತು ಇದರಿಂದ ಸಾಂಪ್ರದಾಯಿಕ ಮತ್ತು ಡಿಜಿಟಲ್ ಮಾಧ್ಯಮ ವೇದಿಕೆಗಳ ನಡುವೆ ಸಮಾನ ವಾತಾವರಣ ಸೃಷ್ಟಿಯಾಗಲಿದೆ ಎಂದರು.
ಸೂಕ್ತ ಕುಂದುಕೊರತೆ ನಿರ್ವಹಣಾ ವ್ಯವಸ್ಥೆಯನ್ನು ಖಾತ್ರಿಪಡಿಸಲಾಗಿದೆ. ಇದರಿಂದಾಗಿ ಮೊದಲು ಸಚಿವಾಲಯಕ್ಕೆ ಬರುತ್ತಿದ್ದ ಕುಂದುಕೊರತೆಗಳ ಪ್ರಮಾಣ ಗಣನೀಯವಾಗಿ ಇಳಿಕೆಯಾಗಿದೆ ಎಂದು ಶ್ರೀ ಸಹಾಯ್ ಹೇಳಿದರು. ಆನ್ ಲೈನ್ ನ್ಯೂಸ್ ಪೋರ್ಟಲ್ ಗೆ ನೋಂದಣಿಯ ಅಗತ್ಯವಿಲ್ಲ ಎಂದು ಅವರು ಸ್ಪಷ್ಟಪಡಿಸಿದರು. ಆದರೆ ಪ್ರಕಾಶಕರ ಕುರಿತಂತೆ ನಿಗದಿತ ಅರ್ಜಿ ನಮೂನೆಯಲ್ಲಿ ಮೂಲ ಮಾಹಿತಿಯನ್ನು ನೀಡುವುದು ಕಡ್ಡಾಯವಾಗಿದೆ.
ಡಿಜಿಟಲ್ ಮಾಧ್ಯಮದಲ್ಲಿ ನೀತಿ ಸಂಹಿತೆ ಪಾಲನೆ ಬಗ್ಗೆ ಸಣ್ಣ ಸಂಸ್ಥೆಗಳ ಆತಂಕಗಳನ್ನು ಕುರಿತು ಮಾತನಾಡಿದ ಶ್ರೀ ಸಹಾಯ್ ಅವರು, ಸಣ್ಣ ಸಂಸ್ಥೆಗಳು ಹಾಲಿ ರಾಷ್ಟ್ರೀಯ ನಿಯಂತ್ರಣ ಸಂಸ್ಥೆಗಳ ಜತೆ ಸೇರ್ಪಡೆಯಾಗುವ ಬದಲು ಅವುಗಳೇ ಒಗ್ಗೂಡಿ ಹೊಸ ಸ್ವಯಂ ನಿಯಂತ್ರಣ ಸಂಸ್ಥೆಯನ್ನು ಸ್ಥಾಪಿಸಿಕೊಳ್ಳುವುದು ಒಳ್ಳೆಯದು ಎಂದು ಹೇಳಿದರು. ಈಗಾಗಲೇ ವಾರ್ತಾ ಮತ್ತು ಪ್ರಸಾರ ಸಚಿವಾಲಯ ಅಂತಹ ಹಲವು ಮನವಿಗಳನ್ನು ಸ್ವೀಕರಿಸಿದೆ ಮತ್ತು ಸಣ್ಣ ಸಂಸ್ಥೆಗಳು ಒಗ್ಗೂಡಿ ತಮ್ಮದೇ ಸ್ವಯಂ ನಿಯಂತ್ರಣ ಸಂಸ್ಥೆಯನ್ನು ರೂಪಿಸಿಕೊಳ್ಳುವುದು ಸ್ವಾಗತಾರ್ಹ ಎಂದು ಅವರು ಹೇಳಿದರು. ಹೊಸ ಸಂಹಿತೆಗೆ ಸಂಬಂಧಿಸಿದಂತೆ ಉದ್ಯಮದ ಎಲ್ಲ ಭಯ ಮತ್ತು ಆತಂಕವನ್ನು ನಿವಾರಿಸಲು ಸರ್ಕಾರ ಮುಕ್ತವಾಗಿದೆ ಎಂದರು.
ಒಟಿಟಿ ವಿಷಯ ನಿರ್ವಾಹಕರು ಅನುಭವಿಸುತ್ತಿರುವ ಸಂಪೂರ್ಣ ಸೃಜನಶೀಲ ಸ್ವಾತಂತ್ರ್ಯಕ್ಕೆ ಹೋಲಿಸಿದರೆ ಚಲನಚಿತ್ರ ನಿರ್ಮಾಪಕರಿಗೆ ಹೆಚ್ಚಿನ ನಿಬಂಧನೆಗಳಿರುವ ಕುರಿತ ಪ್ರಶ್ನೆಗಳಿಗೆ ಉತ್ತರಿಸಿದ ಶ್ರೀ ಸಹಾಯ್ ಅವರು , ಹೊಸ ಸಂಹಿತೆ ಇನ್ನೂ ವಿಕಾಸಗೊಳ್ಳುತ್ತಿದೆ ಮತ್ತು ಆನ್ ಲೈನ್ ಪ್ರಕಾಶಕರು ಮತ್ತು ವಿಷಯ ರಚನಕಾರರು  ತಾನೇ ಸ್ವತಃ ನೋಂದಣಿ ಮಾಡಿಕೊಳ್ಳಲು ಯಾವ ಪ್ರಕ್ರಿಯೆಯನ್ನು ಪಾಲನೆ ಮಾಡಬೇಕೆಂಬ ಕುರಿತು ಸಚಿವಾಲಯ ಹಲವು ಪ್ರಶ್ನೆಗಳು ಸ್ವೀಕರಿಸಿದೆ ಎಂದರು. ಇದರಿಂದಾಗಿ ಅವರು ನೋಂದಾಯಿತ ಸಂಸ್ಥೆಯ ಭಾಗವಾಗಬೇಕು ಎಂದು ಬಯಸಿದ್ದಾರೆಂಬುದನ್ನು ತೋರುತ್ತದೆ.
ಪ್ರಕಾಶಕರು ನೀತಿ ಸಂಹಿತೆಯನ್ನು ಕಡ್ಡಾಯವಾಗಿ ಪಾಲಿಸಬೇಕು ಎಂದು ನಿರೀಕ್ಷಿಸಲಾಗುತ್ತಿದೆ, ಅವರು ಆದಷ್ಟು ಶೀಘ್ರ ನಿಗದಿತ ನಮೂನೆಯಲ್ಲಿ ಸಚಿವಾಲಯಕ್ಕೆ ಮಾಹಿತಿಯನ್ನು ಒದಗಿಸಬೇಕು ಮತ್ತು ಪರಸ್ಪರ ಸಮಾಲೋಚನೆ ಮೂಲಕ ಸ್ವಯಂ ನಿಯಂತ್ರಣ ಸಂಸ್ಥೆಯನ್ನು ಸ್ಥಾಪಿಸಿಕೊಳ್ಳಬೇಕು ಮತ್ತು ವಿಲೇವಾರಿ ಮಾಡಿರುವ ಕುಂದುಕೊರತೆಗಳನ್ನು ಬಹಿರಂಗ ಮಾಡಬೇಕು ಎಂದು ಶ್ರೀ ವಿಕ್ರಂ ಸಹಾಯ್ ಹೇಳಿದರು. ಈಗಾಗಲೇ 1500 ಪ್ರಕಾಶಕರು ತಮ್ಮ ಮಾಹಿತಿಯನ್ನು ಸಲ್ಲಿಸಿದ್ದಾರೆ ಎಂದು ಅವರು ಹೇಳಿದರು.
ಪ್ರಿ ಸೆನ್ಸಾರ್ ಶಿಪ್ ಕುರಿತ ಪ್ರಶ್ನೆಗಳಿಗೆ ಉತ್ತರಿಸಿದ ಅವರು, ಸರ್ಕಾರ ಈಗಾಗಲೇ ಸಿನಿಮಾಟೋಗ್ರಫಿ ಕಾಯ್ದೆ 1952ಗೆ ತಿದ್ದುಪಡಿ ತರಲು ಸಂಬಂಧಿಸಿದವರಿಂದ ಆಕ್ಷೇಪಣೆಗಳನ್ನು ಆಹ್ವಾನಿಸಿದೆ ಎಂದರು.
ಕೇರಳ, ತಮಿಳುನಾಡು, ಕರ್ನಾಟಕ, ತೆಲಂಗಾಣ ಮತ್ತು ಆಂಧ್ರಪ್ರದೇಶ ರಾಜ್ಯಗಳ ಆನ್ ಲೈನ್ ಮಾಧ್ಯಮ, ಒಟಿಟಿ ವೇದಿಕೆಗಳು, ಚಲನಚಿತ್ರ ಉದ್ಯಮ, ಚಿತ್ರ ನಿರ್ಮಾಣ ಸಂಸ್ಥೆಗಳು ಮತ್ತು ಚಿತ್ರ ಮಂದಿರಗಳ ಮಾಲಿಕರು ಸೇರಿದಂತೆ 240ಕ್ಕೂ ಅಧಿಕ ಪ್ರತಿನಿಧಿಗಳು ವರ್ಚುವಲ್ ಸಂವಾದದಲ್ಲಿ ಭಾಗವಹಿಸಿದ್ದರು. ಸುಳ್ಳು ಸುದ್ದಿ ತಡೆ, ವಿಷಯದ ಸತ್ಯಾಸತ್ಯತೆ, ಸಾರ್ವಜನಿಕವಾಗಿ ಪ್ರದರ್ಶನಗೊಳ್ಳುವ ಸಿನಿಮಾಗಳ ಸೆನ್ಸಾರ್ ಶಿಪ್ ಮತ್ತು ಒಟಿಟಿ ವೇದಿಕೆಗಳ ಸ್ವಯಂ ನಿಯಂತ್ರಣ, ಪೈರಸಿ ಮತ್ತಿತರ ವಿಷಯಗಳ ಕುರಿತು ವೆಬಿನಾರ್ ನಲ್ಲಿ ಸುಮಾರು 2 ಗಂಟೆ ಕಾಲ ಚರ್ಚಿಸಲಾಯಿತು.
ದಕ್ಷಿಣ ವಲಯದ ಮಹಾ ನಿರ್ದೇಶಕರು, ಡಿಜಿಟಲ್ ಮಾಧ್ಯಮ ನೀತಿ ಸಂಹಿತೆ – 2021ಯ ಪ್ರಮುಖಾಂಶಗಳ ಕುರಿತು ಪ್ರಸ್ತಾಪಿಸಿ ಎಲ್ಲರನ್ನು ಸ್ವಾಗತಿಸಿದರು ಮತ್ತು ಆ ಕುರಿತು ಚರ್ಚೆ ಅಗತ್ಯವಿದೆ ಎಂದು ಹೇಳಿದರು. ಭಾರತೀಯ ವಾರ್ತಾ ಶಾಖೆಯ ಚೆನ್ನೈನ ಹೆಚ್ಚುವರಿ ಮಹಾ ನಿರ್ದೇಶಕರಾದ ಶ್ರೀ ಎಂ. ಅಣ್ಣಾ ದೊರೈ ವೆಬಿನಾರ್ ಅನ್ನು ನಿರೂಪಿಸಿದರು. ಈ ಆನ್ ಲೈನ್ ಸಂವಾದದಲ್ಲಿ ಕೇರಳ ಪಿಐಬಿಯ ಹೆಚ್ಚುವರಿ ಮಹಾನಿರ್ದೇಶಕರಾದ ಶ್ರೀ ವಿ. ಪಳನಿಚಾಮಿ, ಕರ್ನಾಟಕ ಪಿಐಬಿಯ ಹೆಚ್ಚುವರಿ ಮಹಾ ನಿರ್ದೇಶಕರಾದ ಶ್ರೀಮತಿ ನತಾಶ ಎಸ್ ಡಿಸೌಜಾ ಮತ್ತು ದಕ್ಷಿಣ ವಲಯದ ವಾರ್ತಾ ಮತ್ತು ಪ್ರಸಾರ ಸಚಿವಾಲಯದ ಹಿರಿಯ ಅಧಿಕಾರಿಗಳು ಭಾಗವಹಿಸಿದ್ದರು.